Menczer Tamás államtitkár, az Információs Hivatal és az ORFK osztott meg néhány részletet a gyermekpornográfiával megvádolt Kaleta Gábor volt nagykövet ügyéről az Országgyűlés Külügyi bizottságában, azonban az elhangzottakat titkosították. Az továbbra sem derült ki, Kaleta mióta követhette el a bűncselekményt, illetve hol tárolta a felvételeket.

Zárt ülésen tárgyalta az Országgyűlés Külügyi bizottsága a volt perui nagykövet, Kaleta Gábor ügyét, aki ellen gyermekpornográfia miatt emelt vádat az ügyészség. A bizottsági ülésen elhangzottakat a Külügyminisztérium kérésére titkosították – közölte az ülés után Vadai Ágnes DK-s politikus. A bizottság fideszes elnöke, Németh Zsolt annyit elárult,

egy mélyen titokban tartott, konspirált, folyamatosan elkövetett bűncselekményről van szó.

Az Index cikksorozatából kiderült, a volt limai nagykövet gépén 19 ezer darab gyermekpornó fotót találtak, egy nemzetközi nyomozás során bukott le (feltételezhetően amerikai nyomozásról van szó, ám ezt a bizottsági ülésen nem erősítették meg). Kaleta Gábort tavaly márciusban visszahívták és hazaszállították Peruból. Hazaszállításáról hivatalosan annyit közöltek, nem a TEK intézkedett, azonban az nem világos, hogy akkor ki. Kaleta ellen itthon is folyt nyomozás, az ügyészség novemberben emelt vádat ellene. Az egész ügyet titokban tartották, a Külügyi bizottságot sem tájékoztatták semmiről.

Ezt megerősítette Németh Zsolt, a bizottság fideszes elnöke: azt mondta, tavaly áprilisban a Magyar Közlönyben megjelent Kaleta visszahívása, azonban az okát ő sem tudta. A jövőre nézve viszont a Külügyminisztérium azt ígérte,

készen állnak arra, hogy éberebbek legyenek.

De azért Németh szerint még most sincsenek lemaradva semmiről. Az ügy "megdöbbentő és sajnálatos", a jogi és erkölcsi felelősséget a per végén lehet kimondani.

Homályos pontok maradtak szép számmal

Vadai Ágnes szerint a bizottsági ülésen nagyon fontos kérdésekre nem kaptak választ. Például, hogy mióta követte el Kaleta a bűncselekményt, emiatt zsarolta-e valaki, illetve, hogy hivatali vagy magánszámítógépén tárolta-e a képeket.

Kaletát többször is átvilágították – legutóbbi nemzetbiztonsági vizsgálata pár évvel ezelőtt zajlott –, ezért nagyon fontos kérdés, hogy miért nem tűnt ez fel az ellenőrzésen. Vadai szerint ez furcsa, Németh Zsolt pedig arról beszélt, egy olyan problémával állunk szemben, amire egy általános, generális megoldást kell a jövőben találni, ha lehet. "A nemzetbiztonsági átvilágítás rendszerével kapcsolatban modernizációra, a kor követelményeinek való megfelelésre van szükség, az Információs Hivatal felajánlotta, hogy az ezzel kapcsolatos javaslatai a bizottság elé kerülhetnek majd."

Vadai ezt egyszerűbben fogalmazta meg: "remélem, a jövőben ellenőrzik a nagykövetjelöltek mobilját és számítógépét is." A bizottsági ülésen Menczer Tamás külügyi államtitkár, valamint az Információs Hivatal és az ORFK képviselője volt jelen. Sok kérdést azzal hárítottak el, hogy folyamatban lévő nyomozásról van szó, így javasolták Vadainak, forduljon az ügyészséghez.